YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (toinen jaosto)

2 päivänä toukokuuta 2001

Yhdistetyt asiat T-167/99 ja T-174/99

Carla Giulietti ym.

vastaan

Euroopan yhteisöjen komissio

”Henkilöstö — Kilpailu — Kumoamiskanne — Esivalintamenettely — Kokeiden vaiheet — Yhdenvertaisen kohtelun periaate — Perusteluvelvollisuus — Luottamuksensuojan periaate — Hyvän hallintotavan periaate — Vaikutukset kilpailun myöhempiin vaiheisiin”

Täydellinen teksti ranskankielellä II-441

Aihe:

Kanteet, joissa kantaja vaatii kumottavaksi valintalautakunnan tekemän päätöksen KOM/A/10/98, jolla kantajat suljettiin pois esivalintakokeiden jälkeisistä kokeiden vaiheista, ja kaikki kokeita seuranneet toimenpiteet ja päätökset.

Ratkaisu:

Valintalautakunnan päätös KOM/A/10/98 kumotaan siltä osin kuin siinä on suljettu Caprile ja Radelet pois kilpailun KOM/A/10/98 jatkosta. Caprilen ja Radelet'n vaatimukset tätä päätöstä seuranneiden toimenpiteiden kumoamisesta kilpailun KOM/A/10/98 yhteydessä hylätään. Giuliettin, Dell'Olion ja Fuhrmannin kanteet hylätään. Komissio velvoitetaan korvaamaan puolet kantajien oikeudenkäyntikuluista asiassa T-174/99 ja vastaamaan omista kuluistaan kokonaisuudessaan. Asiassa T-167/99 kumpikin osapuoli vastaa omista oikeudenkäyntikuluistaan, välitoimimenettelystä johtuneet kulut mukaan lukien.

Tiivistelmä

Siinä tapauksessa, että päätös, jolla varallaololuettelon laatimista varten järjestetyn avoimen kilpailun valintalautakunta on poissulkenut hakijan esivalintakokeiden jälkeisistä kokeista, kumotaan, tässä kokeessa hylätyn asianomaisen oikeuksia on suojattu asianmukaisella tavalla, jos valintalautakunta ja nimittävä viranomainen harkitsevat päätöksiään uudelleen ja yrittävät päästä asianomaisen tapauksessa kohtuulliseen ratkaisuun ilman, että kilpailun tulokset kokonaisuudessaan olisi kyseenalaistettava tai että kilpailun jälkeen tehdyt nimitykset olisi kumottava. Vastaavassa tilanteessa on sovitettava niiden hakijoiden edut, joille on aiheutunut haittaa kilpailun yhteydessä tapahtuneesta sääntöjenvastaisuudesta, ja muiden hakijoiden edut. Tältä osin tuomioistuimen on huomioitava paitsi tarpeellisuus palauttaa vahinkoa kärsineiden hakijoiden oikeudet, myös kilpailun läpäisseiden perusteltu luottamus. (ks. 56 ja 57 kohta) Viittaukset: asia C-242/90, komissio v. Albani ym., 6.7.1993 (Kok. 1993, s. I-3839,13, 14, 16 ja 17 kohta).

Kilpailuun liittyvien kokeiden yksityiskohtien ja yksityiskohtaisen sisällön määrittelemisen osalta valintalautakunnalla on laaja harkintavalta. Yhteisöjen tuomioistuimet voivat puuttua kokeen yksityiskohtiin vain siltä osin kuin se on tarpeellista hakijoiden yhdenvertaisen kohtelun ja hakijoiden kesken tehdyn valinnan objektiivisuuden takaamiseksi. Kilpailun valintalautakunnalla on samoin rajoituksin laaja harkintavalta siinä tilanteessa, kun se joutuu käsittelemään yleisen kilpailun, jossa on paljon osallistujia, yhteydessä tapahtuneita sääntöjenvastaisuuksia tai virheitä, joista aiheutunutta vahinkoa ei voida suhteellisuusperiaatteen ja hyvän hallintotavan periaatteen nojalla korvata jäljestämällä kilpailuun liittyvät kokeet uudestaan. Samojen periaatteiden nojalla kilpailun valintalautakunnalla on laaja harkintavalta myös siltä osin kuin on kyse siitä, joutuuko se käsittelemään yleisen kilpailun, jossa on paljon osallistujia, yhteydessä tapahtuneita sääntöjenvastaisuuksia tai virheitä, muun muassa siltä osin kuin on kyse monivalintakysymysten laatimisesta. Näin ollen yhteisöjen tuomioistuinten harjoittaman valvonnan on oltava suppeaa myös siltä osin kuin on kyse näiden kysymysten ymmärrettävyydestä. (ks. 58 ja 61 kohta) Viittaukset: asia T-153/95, Kaps v. tuomioistuin, 21.5.1996 (Kok. H. 1996, s. I-A-233 ja II-663, 37 kohta).

Sellaisten vaatimustensa tueksi, joiden mukaan valintalautakunnan päätös on kumottava, kilpailun hakija ei voi menestyksekkäästi vedota toisen saman toimielimen järjestämän sellaisen kilpailun osallistumisedellytyksiin, jonka yksityiskohdat ovat erilaiset ja jonka tavoite ei ole sama. Näin on myös siltä osin kuin yleisemmin on kyse sellaisen kilpailun järjestämiseen liittyvistä yksityiskohdista, jolla on tarkoitus ottaa palvelukseen hakijoita, joilla on eri alojen osaamista. Näin on erityisestikin silloin, kun eri kilpailut on järjestetty samanaikaisesti ja kun kantajilla oli mahdollisuus valita kaikista tarjolla olleista kilpailuista se, johon he halusivat osallistua. (ks. 75 kohta) Viittaukset:asia 143/82, Lipman v. komissio, 28.4.1983 (Kok. 1983, s. 1301,10 kohta).